
Vă înaintăm, alăturat, Raportul asupra propunerii legislative privind reorganizarea şi funcţionarea Gărzii Naţionale de Mediu, trimisă comisiei noastre pentru dezbatere şi avizare în fond cu adresa nr. Pl.x 538 din 3 septembrie 2007. 

                     PREŞEDINTE,









SECRETAR, 

  
        RELU FENECHIU 








        SERES DENES

RAPORT

asupra propunerii legislative privind reorganizarea şi funcţionarea Gărzii Naţionale de Mediu

1. Cu adresa nr. Pl.x 538 din 3 septembrie 2007, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării în fond cu propunerea legislativă privind reorganizarea şi funcţionarea Gărzii Naţionale de Mediu.

La întocmirea Raportului s-au avut în vedere:

· avizul favorabil al Consiliului Legislativ nr.338/14.03.2007;
· avizul negativ al Comisiei pentru muncă şi protecţie socială nr.27/392 din 17 septembrie 2007;
· avizul negativ al Comisiei juridice, de disciplină şi imunităţi nr.31/897din 25 septembrie 2007;
· avizul negativ al Comisiei pentru buget, finanţe şi bănci nr. 469 din 20 septembrie 2007;
· punctul de vedere negativ al Guvernului nr.798/04.04.2007. 

Propunerea legislativă a fost dezbătută şi avizată în fond, în procedură obişnuită, în şedinţa din 16 octombrie 2007.


Prezenta propunere legislativă are ca obiect de reglementare reorganizarea şi funcţionarea Gărzii Naţionale de Mediu, instituţie publică de inspecţie şi control, cu funcţie publică specifică, finanţată de la bugetul de stat, având personalitate juridică, care funcţionează ca organ de specialitate al administraţiei publice centrale în subordinea Ministerului Mediului şi Dezvoltării Durabile şi în coordonarea directă a ministrului, având ca scop asigurarea neutralităţii şi evitarea oricărui conflict de interese între activitatea de reglementare şi cea de inspecţie şi control din domeniul protecţiei mediului.


Structurată în şase capitole, propunerea legislativă stabileşte organizarea şi funcţionarea Gărzii Naţionale de Mediu, atribuţiile acesteia, comisariatele regionale şi judeţene, conducerea, drepturile şi obligaţiile comisarilor şi ale personalului cu alte atribuţii din această instituţie, recompensele şi răspunderea acestora, precum şi dotările de care dispune Garda Naţională de Mediu în exercitarea atribuţiilor ce îi revin.


2. Prin obiectul de reglementare şi conţinutul său, propunerea legislativă se încadrează în  categoria legilor ordinare.

3. La dezbaterea propunerii legislative au participat ca invitaţi, în conformitate cu prevederile art.54 şi 55 din Regulamentul Camerei Deputaţilor, republicat, Sorin Ardeleanu – consilier în cadrul Gărzii Naţionale de Mediu, Smaranda Sanad John –consilier şi Adrian Chesaru – consilier în cadrul Ministerului Mediului şi Dezvoltării Durabile.


4. La lucrările Comisiei au fost prezenţi 23 deputaţi, din totalul de 29 membrii ai Comisiei.

Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea acestei propuneri legislative pe motiv că înfiinţarea unei autorităţi în subordinea Guvernului este de competenţa exclusivă a Guvernului, potrivit art.117 alin.(2) din Constituţie. În acest context, reorganizarea unei autorităţi a statului care se află în subordinea Guvernului trebuie să intre tot în competenţa exclusivă a acestei instituţii. Menţionăm că, reorganizările anterioare ale Gărzii Naţionale de Mediu au fost realizate tot prin acte normative la nivel de hotărâri ale Guvernului.

Raportul de respingere al Comisiei a fost adoptat cu 20 voturi pentru şi 3 voturi împotrivă.
5. Propunerea legislativă a fost respinsă de Senat în şedinţa din 27 iunie 2007.


6. Potrivit art.75 alineatele (1) şi (3) din Constituţia României, republicată şi art.92 alin.(9) pct.2 din Regulamentul Camerei Deputaţilor, republicat, propunerea legislativă este de competenţa decizională a Camerei Deputaţilor.

SECRETAR, 

